CELEX: 32017R1270
Language: sk
Date: 2017-07-14 00:00:00
Title: Nariadenie Komisie (EÚ) 2017/1270 zo 14. júla 2017, ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie uhličitanu draselného (E 501) na ošúpanom, krájanom a strúhanom ovocí a zelenine (Text s významom pre EHP )

15.7.2017   
            
            
               SK
            
            
               Úradný vestník Európskej únie
            
            
               L 184/1
            
         NARIADENIE KOMISIE (EÚ) 2017/1270
   zo 14. júla 2017,
   ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie uhličitanu draselného (E 501) na ošúpanom, krájanom a strúhanom ovocí a zelenine
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3,
   keďže:
   
               (1)
            
            
               V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách, ako aj podmienky ich používania.
            
         
               (2)
            
            
               Zoznam Únie obsahujúci prídavné látky v potravinách sa môže aktualizovať v súlade so spoločným postupom uvedeným v článku 3 ods. 1 nariadenia Európskeho parlamentu a Rady (ES) č. 1331/2008 (2) buď na podnet Komisie, alebo na základe žiadosti.
            
         
               (3)
            
            
               Žiadosť o povolenie používania uhličitanu draselného (E 501) na ošúpanom, krájanom a strúhanom ovocí a zelenine bola predložená 15. októbra 2015 a sprístupnená členským štátom podľa článku 4 nariadenia (ES) č. 1331/2008.
            
         
               (4)
            
            
               Počas prípravy čerstvého nakrájaného ovocia a zeleniny môžu enzymatické aktivity viesť k strate kvality výrobkov, ako napríklad k hnednutiu a stratám štruktúry, a k plytvaniu potravinami. S cieľom predísť hnednutiu je možné použiť kyselinu askorbovú (E 300). Kyselina askorbová však má tendenciu rozkladať bunkové tkanivo, čo po niekoľkých dňoch vedie k zmäknutiu a strate farby ovocia a zeleniny. Použitie uhličitanu draselného (E 501) umožňuje účinnejšiu ochranu proti hnednutiu, keďže látka funguje ako stabilizátor a regulátor kyslosti a minimalizuje poškodenie tkaniva spôsobené kyselinou askorbovou.
            
         
               (5)
            
            
               Vedecký výbor pre potraviny stanovil „nešpecifikovanú“ hladinu skupinového ADI (prijateľný denný príjem) pre uhličitany (3), z čoho vyplýva, že daná látka nepredstavuje nebezpečenstvo pre zdravie v prípade jej použitia na úrovniach potrebných na dosiahnutie požadovaného technologického účinku.
            
         
               (6)
            
            
               Podľa článku 3 ods. 2 nariadenia (ES) č. 1331/2008 má Komisia požiadať Európsky úrad pre bezpečnosť potravín (ďalej len „úrad“) o vydanie stanoviska s cieľom aktualizovať zoznam Únie obsahujúci prídavné látky v potravinách stanovený v prílohe II k nariadeniu (ES) č. 1333/2008, s výnimkou prípadov, keď by predmetná aktualizácia nemala mať vplyv na ľudské zdravie. Keďže schválenie používania uhličitanu draselného (E 501) ako stabilizátora a regulátora kyslosti na ošúpanom, krájanom a strúhanom ovocí a zelenine predstavuje aktualizáciu tohto zoznamu, ktorá by nemala mať vplyv na ľudské zdravie, nie je nutné požiadať úrad o stanovisko.
            
         
               (7)
            
            
               Preto je vhodné povoliť používanie uhličitanu draselného (E 501) ako stabilizátora a regulátora kyslosti v kategórii potravín 04.1.2 „Ošúpané, krájané a strúhané ovocie a zelenina“ v prílohe II k nariadeniu (ES) č. 1333/2008 v quantum satis. S cieľom zabezpečiť, aby bol spotrebiteľ o tomto ošetrení informovaný, používanie uhličitanu draselného (E 501) by malo byť obmedzené na balené chladené nespracované ovocie a zeleninu pripravené na priamu konzumáciu a balené nespracované a ošúpané zemiaky.
            
         
               (8)
            
            
               Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť.
            
         
               (9)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Príloha II k nariadeniu (ES) č. 1333/2008 sa mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. júla 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 354, 31.12.2008, s. 16.
   
      (2)  Nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (Ú. v. EÚ L 354, 31.12.2008, s. 1).
   
      (3)  Správa Vedeckého výboru pre potraviny, 25. séria, 1990.
   
      PRÍLOHA
      V časti E prílohy II k nariadeniu (ES) č. 1333/2008 sa v kategórii potravín 04.1.2 „Ošúpané, krájané a strúhané ovocie a zelenina“ vkladá pred poznámky pod čiarou táto položka:
      
         
                      
                  
                  
                     „E 501
                  
                  
                     Uhličitan draselný
                  
                  
                     
                        quantum satis
                     
                  
                  
                      
                  
                  
                     iba balené chladené nespracované ovocie a zelenina pripravené na priamu konzumáciu a balené nespracované a ošúpané zemiaky“.